Boer, huiswerker op VS-plaas vermoor | Netwerk24
Boer, huiswerker op VS-plaas vermoor
Deur André Damons 20 April 2017 21:18
In nog 'n koelbloedige plaasaanval is 'n boer van die Wepener-distrik in die Vrystaat en sy huiswerker Donderdag albei doodgeskiet.
Die polisie het omstreeks 14:20 op die toneel op die plaas sowat 30 km buite die dorp aangekom nadat 'n buurman wat op die oorledenes afgekom het, hulle ontbied het. Dit is nog onbekend wanneer presies die voorval plaasgevind het.
Die name van die oorledenes kan nog nie bekend gemaak word nie, omdat al hul naasbestaandes nog nie van hul dood in kennis gestel is nie.
Sers. Yanga Ngcukana, polisiewoordvoerder, sê die boer (49) het in sy sitkamer gelê en die huiswerker (55) se lyk is in een van die kamers gevind. Hulle is vermoedelik verskeie kere geskiet.
Volgens Ngcukana was die boer waarskynlik nie tuis toe die aanvallers toegeslaan het nie en is hy na die huis ontbied.
"In dié stadium weet ons nie wie hom ontbied het nie. Die boer se bene was vasgebind en sy werker het 'n stuk lap in haar mond en oor haar oë gehad. Haar voete was ook vasgebind," sê Ngcukana.
Patroondoppies van 'n pistool is op die toneel gevind.
Volgens Ngcukana is die kamers van die plaashuis omgedolwe en het klere en ander items op die vloer gelê. Die beddens was ook omgekeer en dit wil voorkom asof die aanvallers na iets spesifiek gesoek het.
Van die kluise in die huis was ook oopgebreek, maar die polisie weet nog nie wat daaruit vermis word nie.
Dit is onseker wat geroof is en hoeveel aanvallers betrokke is. Die polisie was teen laat Donderdagaand nog op die toneel.